KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem _x000b_Agrīnās brīdināšanas sistēma Nr. 12/2013 /* COM/2014/019 final */





SATURA RĀDĪTĀJS 1............ Ievads. 3 2............ ELGF piešķirtie ieņēmumi 3 3............ Piezīmes par ELGF 2013. gada budžeta provizorisko izpildi 4 4............ ELGF piešķirto ieņēmumu izpilde. 6 5............ Secinājumi 6 1. pielikums. || Provizorisks ELGF apropriāciju izlietojums līdz 31.12.2013. 1. Ievads Pielikuma tabulā ir sniegta ELGF 2013. gada budžeta provizoriskā izpilde un paredzams, ka tā būs EUR 45 295,5 miljonu apmērā. Šī summa galvenokārt atspoguļo ELGF izdevumus, ko dalībvalstis deklarējušas dalītas pārvaldības ietvaros no 2012. gada 16. oktobra līdz 2013. gada 15. oktobrim, tostarp summas, kas koriģētas saskaņā ar ELGF kontu grāmatojumu noskaidrošanu un budžeta gada laikā noteikto atmaksu samazināšanu. Šajā summā ir iekļauta arī tādu tiešo izdevumu aplēse aptuveni EUR 27,1 miljona apmērā, kurus paredzēts apmaksāt līdz 2013. gada 31. decembrim. 2. ELGF piešķirtie ieņēmumi Pamatojoties uz 34. panta noteikumiem Padomes Regulā (EK) Nr. 1290/2005 par kopējās lauksaimniecības politikas finansēšanu, ieņēmumus, kas gūti no atbilstības noskaidrošanas lēmumos noteiktajām finanšu korekcijām, no pārkāpumiem un no piena nodevas, pieskaita pie ELGF izdevumu finansēšanai piešķirtajiem ieņēmumiem. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem neizmanto, tos automātiski pārnes uz nākamā gada budžetu[1]. Kā jau norādīts iepriekšējos Agrīnās brīdināšanas sistēmas ziņojumos, Komisijas sākotnēji aplēstā pieejamo piešķirto ieņēmumu kopsumma 2013. gadā bija EUR 1533 miljoni. Konkrēti: – piešķirto ieņēmumu apjomu, ko paredzēts gūt 2013. budžeta gadā, aplēsa EUR 628 miljonu apmērā; ieņēmumus, ko paredzēja iekasēt atbilstības noskaidrošanas korekciju un pārkāpumu rezultātā, novērtēja attiecīgi EUR 389 miljonu un EUR 161 miljona apmērā; ieņēmumus no piena nodevas aplēsa EUR 78 miljonu apmērā; – piešķirto ieņēmumu apjomu, ko paredzēts pārnest no 2012. budžeta gada uz 2013. budžeta gadu, aplēsa EUR 905 miljonu apmērā. Komisija 2013. gada budžetā sākotnēji aplēstos ieņēmumus EUR 1533 miljonu apmērā piešķīra divām shēmām. Konkrēti: – EUR 500 miljonus — darbības fondiem, kas paredzēti ražotāju organizācijām augļu un dārzeņu nozarē, un – EUR 1033 miljonus — vienotā maksājuma shēmai. Saskaņā ar Komisijas priekšlikumu budžeta lēmējinstitūcija nobalsoja par apropriācijām šīm divām shēmām attiecīgi EUR 267 miljonu un EUR 30 635 miljonu apmērā. Piešķirto apropriāciju summa un iepriekš minētie piešķirtie ieņēmumi atbilst aplēstajai pieejamo apropriāciju kopsummai, no kuras EUR 767 miljoni pieprasīti darbības fondiem, kas paredzēti ražotāju organizācijām augļu un dārzeņu nozarē, bet EUR 31 668 miljoni — vienotā maksājuma shēmai. Šā dokumenta 1. pielikumā, kurā sniegta 2013. gada budžeta provizoriska izpilde, iepriekš minētajām divām shēmām piešķirtās apropriācijas iekļautas augļu un dārzeņu nozarē pantu līmenī un atsaistīto tiešo atbalstu budžeta apropriācijās, kuru apjoms ir attiecīgi EUR 611 miljoni un EUR 38 076 miljoni, neņemot vērā iepriekš minētos piešķirtos ieņēmumus. Pieskaitot šīm nozarēm piešķirtos ieņēmumus, 2013. gada budžetā paredzēto apropriāciju kopsumma augļu un dārzeņu nozarē bija EUR 1111 miljoni, bet atsaistīto tiešo atbalstu jomā — EUR 39 109 miljoni. 3. Piezīmes par ELGF 2013. gada budžeta provizorisko izpildi 2013. gada budžeta provizoriskās izpildes līmenis ir izklāstīts 1. pielikumā. Turpinājumā sniegtas īsas piezīmes par atsevišķiem budžeta pantiem, kuros redzamas ievērojamākās atšķirības starp faktiskajiem izdevumiem un attiecīgajām apropriācijām 2013. gada budžetā. 3.1. Tirgus pasākumi Apropriāciju izlietojums intervences pasākumiem lauksaimniecības tirgos ir par EUR 421,5 miljoniem lielāks salīdzinājumā ar budžetā piešķirtajām apropriācijām, bet mazāks par EUR 78,5 miljoniem, ja ņem vērā EUR 500 miljonus, kas šajā budžeta nodaļā paredzēti kā piešķirtie ieņēmumi. Šo atšķirību ir radījušas izpildes tendences galvenokārt augļu un dārzeņu, vīna, cūkgaļas un mājputnu nozarē. 3.1.1. Pārtikas programmas (−EUR 8,6 miljoni) Budžeta gada beigās vienai no dalībvalstīm bija radušās izpildes grūtības, kas izraisīja 2013. gada pārtikas programmu budžetā paredzēto apropriāciju nepilnīgu izlietojumu. 2013. gads ir pēdējais gads, kad šīs programmas tiek īstenotas ELGF ietvaros. 3.1.2. Augļi un dārzeņi (+EUR 527,1 miljons salīdzinājumā ar piešķirtajām apropriācijām) Šis būtiskais pārtēriņš rodas, salīdzinot šajā nozarē radušos izdevumus ar 2013. gada budžetā piešķirtajām apropriācijām, kurās neietilpst šai nozarei piešķirtie ieņēmumi. Tomēr, ja šai nozarei piešķirtie ieņēmumi EUR 500 miljonu apmērā tiek iekļauti (lūdzam skatīt zemsvītras piezīmi * pielikuma tabulas apakšā), tad kopējā pieejamā apropriāciju kopsumma pieaug līdz EUR 1111 miljoniem un tiek iegūts neliels pārtēriņš EUR 27,1 miljona apmērā. Šis pārtēriņš ir ar šīs nozares apropriācijām finansēto shēmu dažādu izpildes līmeņu neto rezultāts. Salīdzinot ar budžetā prognozēto, dalībvalstu izdevumi par ražotāju organizāciju darbības fondiem un programmu skolu apgādei ar augļiem bija mazāki. Tomēr dalībvalstīm radās izdevumi par ražotāju grupu sākotnējās atzīšanas atbalstu; šie izdevumi bija ievērojami lielāki par šai shēmai 2013. gada budžetā pieejamajām apropriācijām. Izdevumi, kas pārsniedz šajā nozarē pieejamās apropriācijas, tiks segti no šai nozarei piešķirtajiem ieņēmumiem, kā arī no apropriācijām, kas pārvietotas no citām budžeta pozīcijām. 3.1.3. Vīnkopības nozares produkti (–EUR 27,4 miljoni) Nepilnīgs izlietojums ir saistīts ar nedaudz mazākiem dažu dalībvalstu izdevumiem par vīna nozares valsts atbalsta programmām (salīdzinājumā ar budžetā paredzēto maksimālo finansējumu) un par vīnogulāju izaršanas shēmu; abi pasākumi tiek finansēti šā panta ietvaros. 3.1.4. Piens un piena produkti (–EUR 12,9 miljoni) Nepilnīgs izlietojums ir saistīts ar mazākiem izdevumiem, kas dalībvalstīm radušies par sviesta privātu uzglabāšanu un skolas piena shēmu, salīdzinot ar budžetā prognozētajiem izdevumiem. 3.1.5. Cūkgaļa, olas un mājputni, biškopības un citi dzīvnieku izcelsmes produkti (–EUR 33,5 miljoni) Nepilnīgs izlietojums ir saistīts ar mazākiem izdevumiem par mājputnu eksporta kompensācijām, ņemot vērā eksporta kompensāciju līmeņa samazinājumus 2012. gada oktobrī un 2013. gada februārī un nulles vērtības sasniegšanu 2013. gada jūlijā. 3.2. Tiešais atbalsts Apropriāciju izlietojums tiešajam atbalstam ir par EUR 728,5 miljoniem lielāks salīdzinājumā ar budžetā piešķirtajām apropriācijām, bet par EUR 304,5 miljoniem mazāks, ja ņem vērā šajā nodaļā paredzētos piešķirtos ieņēmumus EUR 1033 miljonu apmērā. Šo atšķirību galvenokārt rada atsaistītais tiešais atbalsts. 3.2.1. Atsaistītais tiešais atbalsts (+EUR 768 miljoni salīdzinājumā ar piešķirtajām apropriācijām) Pārtēriņš skaidrojams ar starpību starp izdevumiem atsaistītā tiešā atbalsta jomā un 2013. gada budžetā piešķirtajām apropriācijām, kurās neietilpst šai nozarei piešķirtie ieņēmumi. Tomēr, iekļaujot šajā nozarē piešķirtos ieņēmumus EUR 1033 miljonu apmērā (skat. zemsvītras piezīmi (*) pielikumā iekļautās tabulas apakšā), kopējais pieejamais apropriāciju apjoms pieaug līdz EUR 39 109 miljoniem, bet pārtēriņš kļūst par nepilnīgu izlietojumu –EUR 265 miljonu apmērā. Nedaudz mazāks izlietojums ir galvenokārt saistīts ar mazākiem izdevumiem, kas dalībvalstīm negaidīti radušies par vienotā maksājuma shēmu (VMS). Savukārt dalībvalstis ir nedaudz pārtērējušas apropriācijas, kas paredzētas vienotā platībmaksājuma shēmai (VPMS), kā rezultātā neto izpilde ir 99,3 % no atsaistītajam atbalstam paredzētajām vajadzībām. 3.2.2. Cits tiešais atbalsts (–EUR 38,6 miljoni) Nepilnīgs izlietojums ir galvenokārt saistīts ar mazākiem izdevumiem, kas radušies par īpašiem saistītā atbalsta pasākumiem atbilstīgi Padomes Regulas (EK) Nr. 73/2009 68. pantam, un ar dažās shēmās izdarītajām būtiskajām korekcijām, par kurām ir informējušas dalībvalstis. Savukārt POSEI tiešā atbalsta maksājumiem pieejamais budžets tika pārsniegts pēc Padomes Regulas (EK) Nr. 228/2013 pieņemšanas, ar kuru 2013. finanšu gadā tika atļauta vienreizēja piemaksa banānu ražotājiem. 3.3. Lauksaimniecības izdevumu revīzija 3.3.1. Iepriekšējo gadu grāmatojumu noskaidrošana (+EUR 206 miljoni) Grozījumu vēstulē attiecībā uz 2013. gadu Komisija, pamatojoties uz iepriekšējo gadu vidējo izpildes rādītāju, ierosināja korekcijas –EUR 56 miljonu apmērā, jo šādas korekcijas nav prognozējamas. Jaunajā budžeta projektā, kas izstrādāts novembrī pēc neveiksmes pirmajā saskaņošanas procedūrā, šī summa tika palielināta līdz –EUR 100 miljoniem. Visbeidzot, pēc saskaņošanas 2012. gada 5. decembrī budžeta lēmējinstitūcija pieņēma 2013. gada budžetu, kurā šī summa beidzamā kārtā tika noteikta –EUR 200 miljonu apmērā. Komisijas 2013. gadā pieņemto grāmatojumu noskaidrošanas lēmumu rezultātā tika izdarītas pozitīvas korekcijas dalībvalstu labā aptuveni EUR 6 miljonu apmērā. 2013. gada novembrī Lauksaimniecības fondu komitejai tika iesniegtas jaunas korekcijas aptuveni –EUR 2,5 miljonu apmērā, kas izriet no dalībvalstu maksājumu termiņu neievērošanas. Šā lēmuma sekas nav ņemtas vērā I pielikumā sniegtās provizoriskās izpildes summās. Tādēļ Komisijas ierosināto korekciju neto kopsumma ir EUR 3,5 miljoni, nevis EUR 6 miljoni, kā norādīts I pielikumā. Pieskaitījusi iepriekšminēto korekciju neto summu tai summai –EUR 200 miljonu apmērā, kuru budžeta lēmējinstitūcija pieņēma 2013. gada budžetā saistībā ar iepriekšējo gadu grāmatojumu korekciju noskaidrošanu, Komisija ierosināja no vienas budžeta nodaļas uz otru pārvietot līdzekļus EUR 203,5 miljonu apmērā, lai 2013. gadā slēgtu šo budžeta pozīciju. 4. ELGF piešķirto ieņēmumu izpilde 1. pielikumā pievienotajā tabulā redzams, ka 2013. gadā pieejamo piešķirto ieņēmumu kopsumma ir EUR 2074,6 miljoni. Salīdzinājumā ar sākotnēji prognozēto summu, proti, EUR 1533 miljoniem, minētā summa ir par EUR 541,6 miljonu lielāka. Šī atšķirība daļēji skaidrojama ar to, ka no 2012. gada uz 2013. gadu pārnesto piešķirto ieņēmumu summa bija par EUR 340,60 miljoniem lielāka un veidoja EUR 1245,60 miljonus pretstatā budžetā sākotnēji paredzētajai summai EUR 905 miljonu apmērā. Šajā summā bija iekļauts atlikums aptuveni EUR 755 miljonu apmērā pagaidu Cukura nozares restrukturizācijas fondam pēc visu pienācīgo fonda maksājumu veikšanas. Jāuzsver, ka no 2012. gada uz 2013. gadu pārnestie piešķirtie ieņēmumi ir pilnīgi izlietoti, finansējot ELGF izdevumus 2013. budžeta gadā. Turklāt 2013. gadā no jauna iekasētie piešķirtie ieņēmumi bija EUR 828,9 miljoni, savukārt budžetā paredzētā summa bija EUR 628 miljoni. Tas galvenokārt skaidrojams ar to, ka papildu lēmumu par atbilstības noskaidrošanu Komisija pieņēma 2013. gadā. Daļu no nesen iekasētajiem piešķirtajiem ieņēmumiem, kas 2013. gadā netiks izmantota, pārnesīs uz ELGF 2014. gada budžetu un izmantos to izdevumu finansēšanai, kas radīsies attiecīgajā gadā. 5. Secinājumi ELGF 2013. gada budžeta provizoriskajos izdevumos (ieskaitot tiešo izdevumu aplēses līdz 2013. gada 31. decembrim) salīdzinājumā ar budžeta piešķirtajām apropriācijām tika konstatēts pārtēriņš EUR 1339 miljonu apmērā, kas tika segts no pieejamajiem piešķirtajiem ieņēmumiem, kuru apjoms ir EUR 2074,6 miljoni. Vēl ir jāveic gada beigu korekcijas un jāpārvieto apropriācijas. Ņemot vērā šīs korekcijas, kā arī iepriekš minētos finanšu līdzekļus, kas vajadzīgi 2013. gada budžetam, tiek lēsts, ka piešķirto ieņēmumu atlikuma summa, kura būs jāpārnes uz ELGF 2014. gada budžetu, būs aptuveni EUR 700 miljoni. Jāatzīmē, ka EUR 615 miljonu apmērā aplēstie piešķirtie ieņēmumi jau ir ņemti vērā grozījumu vēstulē Nr. 2/2014. [1] Ar 14. pantu Eiropas Parlamenta un Padomes Regulā (ES, EURATOM) Nr. 966/2012 par finanšu noteikumiem, ko piemēro Savienības vispārējam budžetam, noteikts, ka iekšējos piešķirtos ieņēmumus var pārnest tikai par vienu gadu. Tādējādi, lai nodrošinātu pareizu budžeta pārvaldību, šie piešķirtie ieņēmumi parasti tiek izmantoti pirms attiecīgā budžeta panta nobalsotajām apropriācijām.